En mand har mistet livet på Mors, da der tirsdag aften opstod brand i hans hus.

En 45-årig mand er død af røgforgiftning i forbindelse med en brand i sit hus i den lille by Redsted på Mors tirsdag aften. Det skriver tv2.dk. Vagtchef Anders Olesen fra Midt- og Vestjyllands Politi fortæller, at branden opstod ved 20-tiden, og at det var en nabo, der fik tilkaldt politiet. Umiddelbart ser det ikke ud til, at branden er påsat. Huset, der ligger på Gammel Møllevej i Redsted, er efterfølgende brændt ned til grunden. De nærmeste pårørende er informeret.